P. Hrušovský, podpredseda NR SR: (2002-05-16):
Nech sa páči. M. Antecký, poslanec: Vážený pán podpredseda, vážení páni ministri, vážené kolegyne, kolegovia, vážený pán prezident Fondu národného majetku. Uvádzam spoločnú správu výborov Národnej rady Slovenskej republiky o výsledku prerokovania k návrhu doplnku k použitiu majetku Fondu národného majetku Slovenskej republiky v roku 2002 podľa § 28 ods. 3 písm. b) zákona č. 92/1991 Zb. o podmienkach prevodu majetku štátu na iné osoby v znení neskorších predpisov. Výbor Národnej rady Slovenskej republiky pre hospodárstvo, privatizáciu a podnikanie v súlade s § 78 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky predkladá Národnej rade Slovenskej republiky ako gestorský výbor spoločnú správu výborov Národnej rady Slovenskej republiky k návrhu doplnku k použitiu majetku Fondu národného majetku Slovenskej republiky v roku 2002 podľa § 28 ods. 3 písm. b) zákona č. 92/1991 Zb. o podmienkach prevodu majetku štátu na iné osoby v znení neskorších predpisov. Predseda Národnej rady Slovenskej republiky rozhodnutím číslo 1165 z 26. apríla 2002 pridelil návrh na prerokovanie s termínom do 13. mája 2002 výborom: Výboru Národnej rady Slovenskej republiky pre financie, rozpočet a menu a Výboru Národnej rady Slovenskej republiky pre hospodárstvo, privatizáciu a podnikanie. Ako gestorský výbor bol určený Výbor Národnej rady pre hospodárstvo, privatizáciu a podnikanie na vypracovanie spoločnej správy o výsledku prerokovania vo výboroch a predloženie návrhu uznesenia Národnej rady Slovenskej republiky v lehote do 14. mája 2002. Uvedené výbory prerokovali pridelený návrh a gestorský výbor uznesením č. 766 z 15. mája 2002 schválil spoločnú správu výborov a návrh uznesenia Národnej rady Slovenskej republiky. Iné výbory Národnej rady Slovenskej republiky správu neprerokovali. Gestorskému výboru do začatia jeho rokovania neoznámili poslanci, ktorí nie sú členmi výborov uvedených v rozhodnutí predsedu Národnej rady Slovenskej republiky, svoje stanoviská a podľa § 75 ods. 2 rokovacieho poriadku. Výbory, ktorým bola pridelená parlamentná tlač na prerokovanie, zaujali tieto stanoviská: Výbor Národnej rady Slovenskej republiky pre financie, rozpočet a menu prerokoval návrh 14. mája 2002 a uznesením číslo 669 odporučil Národnej rade Slovenskej republiky návrh schváliť so zmenou. Výbor Národnej rady Slovenskej republiky pre hospodárstvo, privatizáciu a podnikanie prerokoval návrh 15. mája 2002 a uznesením číslo 765 odporučil Národnej rade Slovenskej republiky návrh schváliť so zmenou a prijať uznesenie, ktoré je v prílohe spoločnej správy. Gestorský výbor na základe rokovaní výborov Národnej rady Slovenskej republiky v súlade s 79 ods. 4 písm. f) rokovacieho poriadku odporúča Národnej rade Slovenskej republiky návrh doplnku k použitiu majetku Fondu národného majetku Slovenskej republiky v roku 2002 podľa § 28 ods. 3 písm. b) zákona č. 92/1991 Zb. o podmienkach prevodu majetku štátu na iné osoby v znení neskorších predpisov schváliť so zmenou a prijať uznesenie, ktoré je v prílohe tejto spoločnej správy gestorského výboru. Súčasne ma poveril uznesením výboru z 15. mája ako spoločného spravodajcu predložiť Národnej rade Slovenskej republiky túto spoločnú správu. Ďalej uvediem uznesenie k návrhu doplnku k použitiu majetku Fondu národného majetku Slovenskej republiky v roku 2002 podľa § 28 ods. 3 písm. b) uvedeného zákona č. 92/1991 Zb. o podmienkach prevodu majetku štátu na iné osoby v znení neskorších predpisov. Národná rada Slovenskej republiky podľa § 28 ods. 3 zákona č. 92/1991 Zb. o podmienkach prevodu majetku štátu na iné osoby v znení neskorších predpisov schvaľuje zmenu v rozsahu použiteľného majetku Fondu národného majetku Slovenskej republiky v roku 2002 podľa § 28 ods. 3 písm. b) zákona 92/1991 Zb. o podmienkach prevodu majetku štátu na iné osoby v znení neskorších predpisov, ktorý schválila Národná rada Slovenskej republiky dňa 18. decembra 2001 uznesením číslo 1799 vo výške 179 700 miliónov korún na objem vo výške 146 500 miliónov korún s tým, že sa vytvára rezerva v súvislosti s vytvorením Fondu náhradného výživného v zmysle zákona č. 245/1992 Zb. a bude sa čerpať v prípade disponibilných zdrojov. Toľko, vážený pán podpredseda, k správe a návrhu na uznesenie.